**Príspevok na mentorované zapracovanie a prax u zamestnávateľa,**

**ktorý na tento účel vytvorí PM v rámci národného projektu**

**„Praxou k zamestnaniu 2“ podľa §54 ods. 1 písm. a)**

Úrad môže poskytnúť príspevok podporu vytvorenia pracovného miesta na mentorované zapracovanie a prax.

Cieľom je poskytnúť mladým ľuďom **do 29 rokov** veku možnosť získať alebo zvýšiť a prehĺbiť svoje odborné zručnosti, vedomosti a praktické skúseností, ktoré zodpovedajú najmä ich dosiahnutému stupňu vzdelania v príslušnej skupine učebných odborov alebo študijných odborov **formou mentorovaného zapracovania a praxe u zamestnávateľa, ktorý vytvorí pracovné miesto za účelom ich umiestnenia a udržania sa na trhu práce.**

Splnenie stanoveného cieľa sa zabezpečí poskytovaním finančných príspevkov na mentorované zapracovanie a prax u zamestnávateľa, ktorý na tento účel vytvorí pracovné miesto na dobu **minimálne 6 mesiacov a**   uzatvorí s UoZ pracovný pomer v rozsahu ustanoveného **týždenného pracovného času** alebo v rozsahu **polovice ustanoveného týždenného času**.

**Cieľové skupiny:**

* UoZ vo veku **do 29 rokov** (29 rokov mínus 1 deň) vedení v evidencii UoZ **minimálne 1 mesiac**, ktorí nie sú zamestnaní, nepokračujú v procese vzdelávania, ani sa nezúčastňujú na odbornej príprave (not in employment, education or training – ďalej len „NEET“),

**Cieľová skupina musí byť vždy z oprávneného územia projektu.**

* V rámci národného projektu sú stanovené ďalšie kritéria výberu UoZ z oprávnenej cieľovej skupiny, ktoré musia byť zohľadnené vzhľadom na merateľné ukazovatele, ktoré sú stanovené v Operačnom programe Ľudské zdroje a je nevyhnutné ich dodržiavať.
* V záujme výberu vhodného kandidáta z oprávnenej cieľovej skupiny, ktorý **musí spĺňať aj kritériá merateľných ukazovateľov príslušného úradu je výber vhodného UoZ v kompetencii príslušného úradu.**
* **Zamestnávateľ uvádza v žiadosti o poskytnutie finančných príspevkov identifikačné údaje o UoZ, ktorého má v pláne prijať do pracovného pomeru.**
* V prípade ak zamestnávateľ v čase podávania žiadosti o poskytnutie finančných príspevkov **nemá vybratého kandidáta**, výber vhodného UoZ môže na žiadosť zamestnávateľa napr. prostredníctvom výberového konania zabezpečiť príslušný úrad, **pred posudzovaním žiadosti** o poskytnutie finančných príspevkov.
* Úrad **posúdi, či tento UoZ spĺňa všetky podmienky oprávnenej cieľovej skupiny** a **odporučí/neodporučí** žiadosť o poskytnutie finančných príspevkov na schválenie riaditeľovi príslušného úradu.
* Príslušný úrad **môže** zamestnávateľovi **neschváliť** vybratého UoZ na pracovné miesto a následne pozastaviť schvaľovanie žiadosti o poskytnutie finančných príspevkov, resp. ju zamietnuť z dôvodu dodržania % podielu merateľných ukazovateľov, ktoré je úrad povinný dodržiavať v zmysle schválenej Zmluvy o poskytnutí nenávratného finančného príspevku v súlade s Operačným programom Ľudské zdroje.
* **Podmienkou zaradenia UoZ do projektu je vyplnenie „Karty účastníka“, ktorú je UoZ povinný v spolupráci s príslušným zamestnancom úradu vyplniť a podpísať najneskôr v deň pred vznikom pracovného pomeru, to znamená deň pred vyradením z evidencie UoZ.**

Finančné príspevky na mentorované zapracovanie a prax poskytuje zamestnávateľovi úrad, v ktorého územnom obvode zamestnávateľ **vytvorí pracovné miesto.**

Finančné príspevky sa poskytnú zamestnávateľovi, ktorý na vytvorené pracovné miesto prijme do pracovného pomeru UoZ z oprávnenej cieľovej skupiny na pracovný úväzok dohodnutý v rozsahu ustanoveného týždenného pracovného času alebo v rozsahu polovice ustanoveného týždenného pracovného času (ďalej „plný alebo polovičný pracovný úväzok“) na dobu minimálne 6 mesiacov, resp. na dobu neurčitú, pričom **finančné príspevky sa poskytujú zamestnávateľovi mesačne najmenej** **počas 6 mesiacov a najviac počas 9 mesiacov** (to znamená, že pracovné miesto môže byť podporované 6, 7, 8, 9 mesiacov).

Za umiestnenie na trhu práce sa považuje uzatvorenie pracovného pomeru s  UoZ na **plný alebo** **polovičný pracovný úväzok na dobu minimálne 6 mesiacov**, resp. na neurčitý čas u zamestnávateľa, pričom po dobu **najmenej počas 6 mesiacov a najviac 9 mesiacov** bude umiestnenie na trhu práce UoZ podporované finančnými príspevkami na mentorované zapracovanie a prax.

Počas mentorovaného zapracovania si budú mentorovaní zamestnanci osvojovať teoretické a praktické skúsenosti a zručnosti pod vedením **mentora,** ktorého určí zamestnávateľ **z radov svojich zamestnancov** a s ktorým uzavrie dodatok k pracovnej zmluve**.**

**Dodatok k pracovnej zmluve bude obsahovať najmä**:

- dohodnutú pracovnú úlohu – mentorovanie v rámci NP „Praxou k zamestnaniu 2“,

- dohodnutú mzdu, **poskytovanú mesačne počas mentorovania,**

- dobu počas ktorej sa bude mentorovanie vykonávať,

- meno a priezvisko mentorovaného zamestnanca/zamestnancov.

Zároveň si mentor bude povinný viesť **Mesačnú evidenciu mentorovania.**

Povinnosťou zamestnávateľa je **zabezpečiť** vykonávanie mentorovania od vzniku pracovného pomeru mentorovaného zamestnanca **počas celého mentorovaného zapracovania**, preto v prípade, že mentor prestane vykonávať mentorovanie niektorý deň **v mesiaci**, na jeho miesto **musí nastúpiť iný mentor** (najneskôr do 7 kalendárnych dní) – to znamená, že ani jeden z mentorov neodpracuje daný mesiac celý, tak v takom prípade sa finančný príspevok alikvotne vypláca medzi oboch mentorov (podľa počtu pracovných dní mentoringu), pričom súčet príspevkov rozdelených medzi obidvoch mentorov nesmie presiahnúť stanovenú mesačnú výšku príspevku na mentorovanie (max. 98,02 eur)

V prípade, že neprítomnosť mentora (napr. PN) je dlhšia ako jeden mesiac, zamestnávateľ je **povinný** zabezpečiť mentorovanie iným mentorom najneskôr **do 7 kalendárnych dní**, ktoré nasledujú po prvom mesiaci neprítomnosti mentora.

V prípade, že mentor kedykoľvek ukončí predčasne mentorovanie (napr. ukončí pracovný pomer a pod.), zamestnávateľ je povinný **zabezpečiť vykonávanie mentorovania** **iným mentorom** najneskôr **do 7 kalendárnych dní, ktoré nasledujú po prvom dni predčasného ukončenia mentorovania.**

V prípade potreby môže byť mentorovaný zamestnanec vedený aj viacerými mentormi, ale nie súčasne. R**ozsah pracovného úväzku mentora musí byť minimálne taký istý, aký je rozsah pracovného úväzku mentorovaného zamestnanca**. **Mentorované zapracovanie bude trvať prvých minimálne 3 a maximálne 6 mesiacov pracovného pomeru (podľa počtu mesiacov podporovania pracovného miesta).** V rámci projektu môže 1 mentor zabezpečovať mentoring pre 1 – 3 mentorovaných zamestnancov.

**Žiadateľ – SZČO,** ktorý **nemá** zamestnanca, a ktorý chce prijať do pracovného pomeru UoZ z oprávnenej cieľovej skupiny, za týmto účelom požiada úrad o poskytnutie informačných a poradenských služieb pri výbere zamestnanca podľa § 42 zákona o službách zamestnanosti a podá si nahlášku voľného pracovného miesta na príslušný úrad v mieste vytvorenia pracovného miesta, **môže vykonávať mentoring sám**, maximálne však **pre dvoch** mentorovaných zamestnancov, ktorých prijme do pracovného pomeru na vytvorené pracovné miesta za účelom mentorovaného zapracovania a praxe. **SZČO si bude viesť Evidenciu odpracovaných mesiacov mentora, ktorú bude predkladať ako podporný doklad so žiadosťou u úhradu platby.**

Ak **má** SZČO zamestnanca, môže robiť mentora sám v len v takom prípade, že chce mentorovaného zamestnanca na pracovnú pozíciu, ktorá je z hľadiska odbornosti nezastupiteľná jeho zamestnancom. V takom prípade je potrebné, aby SZČO predložil **Vyhlásenie, že nemá zamestnanca, ktorý by mohol robiť mentora z hľadiska odbornosti**.

**Dĺžka mentorovaného zapracovania** by mala trvať **minimálne 3 mesiace a maximálne 6 mesiacov** v závislosti od počtu mesiacov podporovania pracovného miesta. Po ukončení mentorovaného zapracovania bude nasledovať obdobie praxe, počas ktorej si budú mentorovaní zamestnanci prehlbovať dovtedy získané praktické zručnosti, vedomosti, skúsenosti a postupy potrebné pre výkon konkrétneho povolania. **Po ukončení mentorovaného zapracovania**, bude nasledovať **obdobie praxe**. **Dĺžka praxe** by mala trvať **vždy 3 mesiace** bez ohľadu na dobu mentorovaného zapracovania. **Zároveň bude musieť byť splnená podmienka zamestnania minimálne počas 6 mesiacov**. To znamená, že ak vytvorené pracovné miesto bude podporované:

- 9 mesiacov, z toho mentorované zapracovanie - 6 mesiacov, prax - 3 mesiace,

- 8 mesiacov, z toho mentorované zapracovanie - 5 mesiacov, prax - 3 mesiace,

- 7 mesiacov, z toho mentorované zapracovanie - 4 mesiace, prax - 3 mesiace,

- 6 mesiacov, z toho mentorované zapracovanie - 3 mesiace, prax - 3 mesiace.

**V prípade predčasného ukončenia mentorovaného zapracovania a praxe sa pracovné miesto,** vytvorené za účelom mentorovaného zapracovania a praxe **nepreobsadzuje a zaniká.**

V prípade predčasného skončenia mentorovaného zapracovania a praxe **zamestnávateľ nie je povinný vrátiť poskytnuté finančné prostriedky, ani ich alikvotnú časť.**

Do projektu nemôžu byť zaradení UoZ, ktorí boli podporení v rámci národného projektu „Praxou k zamestnaniu“.

Do projektu môžu byť zaradení UoZ len raz, bez možnosti opakovaného zaradenia.

**Oprávnení žiadatelia:**

Zamestnávateľ podľa § 3 okrem ods. 2 písm. d) zákona o službách zamestnanosti, napr.:

a) zamestnávateľ - podnikateľ, ktorý je mikro, malým alebo stredným podnikom (ďalej len

„MSP“) v zmysle definície použitej v prílohe č. I nariadenia Komisie (EÚ) č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy (Všeobecné nariadenie o skupinových výnimkách) zverejnenej v Úradnom vestníku Európskej únie L 187 dňa 26. 06. 2014,

b) zamestnávateľ - podnikateľ, podľa § 2 ods. 2 Obchodného zákonníka, ktorý je veľkým podnikom (nespĺňa aspoň jednu z podmienok definície MSP),

c) neziskové organizácie poskytujúce všeobecne prospešné služby, občianske združenia, nadácie

štátom uznané cirkvi a náboženské spoločnosti alebo Červený kríž a i., ktoré vykonávajú

hospodársku (ekonomickú) činnosť za účelom dosahovania zisku, resp. poskytujú tovary a služby za úhradu alebo realizujú aktivity, ktorých výstupom je hospodárska (ekonomická)

činnosť za účelom dosahovania zisku resp. ponúkanie tovarov a služieb za úhradu.

Oprávnenými žiadateľmi o finančné príspevky sú aj napr.:

a) zamestnávatelia zriadení zákonom,

b) orgány štátnej a verejnej správy,

c) rozpočtové a príspevkové organizácie zriadené orgánom štátnej a verejnej správy,

d) obce a VÚC,

e) rozpočtové a príspevkové organizácie zriadené obcou alebo VÚC.

Oprávneným žiadateľom je aj právnická alebo fyzická osoba, ktorá nie je zamestnávateľom a ktorá chce prijať do pracovného pomeru UoZ z oprávnenej cieľovej skupiny, za týmto účelom požiada úrad o poskytnutie informačných a poradenských služieb pri výbere zamestnanca podľa § 42 zákona o službách zamestnanosti a podá si nahlášku voľného pracovného miesta na príslušný úrad v mieste vytvorenia pracovného miesta.

**Finančné príspevky poskytnuté podnikateľským subjektom**, resp. subjektom, ktoré sú v rámci svojej činnosti zapojené do hospodárskej činnosti, sú pomocou poskytnutou v súlade so zákonom o službách zamestnanosti a s podmienkami Schémy pomoci *de minimis* č. 16/2014 na podporu zamestnanosti v platnom znení alebo Schémy pomoci *de minimis* č. 7/2015 na podporu zamestnanosti v odvetví poľnohospodárskej prvovýroby v platnom znení.

**Finančné príspevky poskytnuté subjektom nevykonávajúcim hospodársku činnosť** sú pomocou poskytnutou v súlade so zákonom službách zamestnanosti.

Neoprávnení žiadatelia

Prijímateľom pomoci nemôže byť podnik, voči ktorému je nárokované vrátenie pomoci na základe predchádzajúceho rozhodnutia Komisie (EÚ) v ktorom bola táto pomoc označená za neoprávnenú a nezlučiteľnú so spoločným trhom.

**Výška finančných príspevkov pre rok 2020:**

Úrad poskytuje zamestnávateľovi na mentorované zapracovanie a prax na jedno vytvorené pracovné miesto:

* Finančný príspevok na mentorovanie
* vo výške najviac **98,02 €** /1 mentorovaný zamestnanec/1 mesiac (t. j. 12,5 % z minimálnej CCP na rok 2020),

poskytovanie - mesačne pre každého mentora počas mentorovania, t. j. najviac počas 6 mesiacov

* Finančný príspevok na úhradu časti CCP zamestnanca, ktorý bol prijatý do pracovného pomeru na mentorované zapracovanie a prax
* vo výške najviac 95 % CCP zamestnanca, najviac vo výške minimálnej CCP na rok 2020, t. j. maximálne **784,16 €** pri plnom pracovnom úväzku,
* vo výške najviac 95 % CCP zamestnanca, najviac vo výške ½ minimálnej CCP na rok 2020, t. j. maximálne **392,08 €** pri polovičnom pracovnom úväzku,
* poskytovanie – mesačne počas mentorovaného zapracovania a praxe, t. j. najmenej počas 6 mesiacov a najviac počas 9 mesiacov.
* Finančný príspevok na úhradu časti nevyhnutných nákladov súvisiacich s mentorovaným zapracovaním a praxou
* napr. na osobné ochranné pracovné prostriedky, pracovné pomôcky, pracovné náradie, najviac vo výške **71,92 €** (t. j. 5 % z CCP na rok 2020 vypočítanej z priemernej mzdy zamestnanca v hospodárstve Slovenskej republiky za 1 – 3 štvrťrok 2019),
* poskytovanie - 1 x počas  mentorovaného zapracovania + 1 x počas praxe.

Časť nevyhnutných nákladov súvisiacich s **mentorovaným zapracovaním** je potrebné **zakúpiť (aj uhradiť) bezodkladne** (nie je možné ich zakúpiť pred začiatkom mentorovaného zapracovania)**,** **najneskôr** **do 30** kalendárnych dní **odo dňa vzniku pracovného pomeru**. Zamestnávateľ je povinný ich preukázať v najbližšie predloženej žiadosti o platbu odo dňa zakúpenia, **najneskôr 30 kalendárnych dní pred ukončením** doby trvania mentorovania.

Časť nevyhnutných nákladov súvisiacich s **praxou** je nevyhnutné **zakúpiť** **(aj uhradiť)** taktiež **bezodkladne** (nie je možné ich zakúpiť pred začiatkom praxe)**,** **najneskôr** **do 30** kalendárnych dní **odo dňa začiatku praxe** a preukázať ich (predložiť na úrad) v najbližšie predloženej žiadosti o platbu odo dňa zakúpenia, **najneskôr 30 kalendárnych dní** pred ukončením doby trvania praxe.

**Dohodnutá výška finančných príspevkov na mentorované zapracovanie a prax sa** **po celú dobu trvania záväzku (v zmysle dohody o poskytnutí finančných príspevkov) počas realizácie projektu nebude meniť.**

Príspevok sa poskytuje na základe písomnej dohody o poskytnutí príspevku uzatvorenej medzi úradom. Príspevok sa poskytuje formou **refundácie.**

Za oprávnené výdavky môžu byť považované len tie výdavky, ktoré vznikli zamestnávateľovi v súvislosti s  dohodou, najskôr v deň jej účinnosti, a boli skutočne vynaložené zamestnávateľom, sú riadne odôvodnené, preukázané a výlučne súvisia s realizáciou mentorovaného zapracovania a praxe UoZ z oprávnenej cieľovej skupiny **a boli uhradené z účtu zamestnávateľa uvedeného na prvej strane Dohody o poskytnutí finančných príspevkov na mentorované zapracovanie a prax u zamestnávateľa, ktorý na tento účel vytvorí pracovné miesto.**

Žiadosť o poskytnutie finančných príspevkov a povinné prílohy k žiadosti v písomnej podobe žiadateľ predkladá **v jednom origináli** na územne príslušný úrad **podľa miesta** kde žiadateľ **vytvára pracovné miesta.**

**Žiadateľ je povinný** spolu so žiadosťou o finančné príspevkypredložiť:

**1/ Zámer** vytvorenia pracovného miesta (pracovných miest) za účelom mentorovaného zapracovania a praxe podľa § 54 ods. 1 písm. a) zákona o službách zamestnanosti

***(predkladá žiadateľ).***

**2/ Vyhlásenie**, nie staršie ako 1 mesiac, že žiadateľ **neobsadí** vytvorené pracovné miesto/miesta UoZ, pre ktorého/ktorých bol .. mesiacov *(uviesť počet mesiacov na ktoré chce zamestnávateľ vytvoriť* ***podporované*** *pracovné miesto – najmenej 6 a najviac 9)* pred podaním žiadosti o poskytnutie finančných príspevkov **posledným zamestnávateľom**, s **výnimkou UoZ**, ktorý/í u zamestnávateľa pracoval/i na základe niektorej z dohôd o prácach vykonávaných mimo pracovného pomeru podľa § 223 zákona č. 311/2001 v platnom znení - Zákonníka práce *(ale nie v tej istej činnosti na ktorú chce vytvoriť pracovné miesto za účelom mentorovaného zapracovania a praxe)* alebo **UoZ,** ktorý u žiadateľa pracoval na základe poskytnutých finančných príspevkov v rámci **iného** aktívneho opatrenia na trhu práce podľa zákona o službách zamestnanosti. ***(predkladá žiadateľ)***.

**3/ Vyhlásenie** žiadateľa o poskytnutej pomoci de minimis ***(predkladá žiadateľ, ktorému budú poskytnuté finančné príspevky v zmysle schémy de minimis).***

**Okrem vyššie uvedených dokladov, podmienkou na poskytnutie príspevku podľa § 70 odsek 7 a odsek 8 zákona o službách zamestnanosti je, že žiadateľ:**

a) má splnené daňové povinnosti podľa zákona č. 395/2003 Z.z. o dani z príjmov v znení neskorších predpisov ***(zisťuje úrad, môže preukázať aj žiadateľ),***

b) má splnené povinnosti odvodu preddavku na poistné na verejné zdravotné poistenie, poistného na sociálne poistenie a povinných príspevkov na starobné dôchodkové sporenie ***(zisťuje úrad, môže preukázať aj žiadateľ),***

c) neporušil zákaz nelegálneho zamestnávania v období dvoch rokov pred podaním žiadosti o poskytnutie finančných príspevkov na mentorované zapracovanie a prax ***(zisťuje úrad, môže preukázať aj žiadateľ),***

d) nemá voči úradu finančné záväzky ***(zisťuje úrad),***

e) nie je v konkurze, likvidácii, nútenej správe alebo nemá určený splátkový kalendár podľa zákona č. 7/2005 Z.z. o konkurze a reštrukturalizácii a o zmene a doplnení niektorých zákonov v znení neskorších predpisov ***(zisťuje úrad),***

f) nemá evidované neuspokojené nároky svojich zamestnancov vyplývajúce z pracovného pomeru (***preukazuje žiadateľ v žiadosti formou vyhlásenia),***

g) nemá právoplatne uložený trest zákazu prijímať dotácie alebo subvencie alebo trest zákazu prijímať pomoc a podporu poskytovaním z fondov EÚ, ak ide o právnickú osobu

***(zisťuje úrad vyžiadaním výpisu z registra trestov na základe poskytnutých údajov žiadateľa, ak je žiadateľ právnická osoba, ktorá je trestne zodpovedná).***

***Splnenie podmienok uvedených v písm. a) až e) a g) zisťuje úrad; splnenie podmienok uvedených v písm. a) až c) môže preukázať aj žiadateľ; splnenie podmienky uvedenej v písm. f) preukazuje žiadateľ v žiadosti vyhlásením*.**

V zmysle § 1 ods. 6 zákona č. 177/2018 Z.z. proti byrokracii platí, že ak z technických dôvodov nie je možné získať údaje alebo výpisy z informačných systémov verejnej správy v rozsahu zdrojových registrov bezodkladne, orgány verejnej moci a právnické osoby podľa ods. 4 sú oprávnené požiadať osoby podľa ods. 2 o predloženie výpisov z príslušných zdrojov registrov v listinnej podobe. **Listinná podoba výpisov podľa predchádzajúcej vety nesmie byť staršia ako 30 dní**.

V procese posudzovania žiadosti o poskytnutie finančných príspevkov je úrad oprávnený overiť si údaje v tejto žiadosti v príslušných informačných systémoch verejnej správy a v prípade potreby požadovať od žiadateľa dodatočné informácie a doklady súvisiace s predloženou žiadosťou (zriaďovaciu listinu, oprávnenie na vykonávanie činnosti podľa osobitného predpisu, doklad o zvolení / menovaní štatutárneho zástupcu a pod. – **neplatí pre žiadateľov zriadených zákonom a orgány štátnej a verejnej správy**).

Ak žiadateľ patrí do skupiny podnikov, ktoré sú považované za jediný podnik, predkladá úradu údaje o prijatej pomoci de minimis za všetkých členov skupiny podnikov, ktoré s ním tvoria jediný podnik.

Žiadosti o poskytnutie finančných príspevkov na mentorované zapracovanie a prax bude posudzovať **výbor pre otázky zamestnanosti** územne príslušného úradu.

**Na poskytnutie finančného príspevku na mentorované zapracovanie a prax nie je právny nárok.**

Bližšie informácie o realizácii Národného projektu „**Praxou k zamestnaniu 2“** získate aj na stránke [www.upsvar.sk](http://www.upsvar.sk), [www.upsvar.sk/ke](http://www.upsvar.sk/ke) alebo osobne na:

ÚPSVaR Košice, Staničné námestie 9, Košice,

* Ing. Renáta Dojčinovičová, 7 posch. č. d. 706/A, tel. č. 055/2440 482
* Mgr. Lenka Kažímirová, 7 posch. č. d. 712/A, tel. č. 055/2440 459
* Mgr. Renáta Tóthová, 7 posch. č. d. 708, tel. č. 055/2440 464
* Ing. Tomáš Vozár, 7 posch. č. d. 712/A, tel. č. 055/2440 456